Oscar Pistorius-moordverhoor: Restaurant-eienaars getuig oor geweerskoot - Maroela Media
Die voorval het op 11 Januarie 2013 plaasgevind. Jason Loupis het getuig daar was ongeveer 200 mense in die restaurant. "Ek het 'n harde knal gehoor," het hy gesê. "Dit het soos 'n geweerskoot geklink, maar ek het gehoop dis 'n ballon." Hy het ontdek die skoot het van Pistorius se tafel af gekom.
Die Loupis-egpaar se getuienis hou verband met 'n aanklag van die roekelose hantering van 'n vuurwapen.
Loupis het gesê Pistorius, die bokser Kevin Lerena, Darren Fresco, en die Britse atleet Martyn Rooney het koeldranke gedrink. Hy wou by hulle uitvind wat gebeur het. Fresco het glo aan Loupis gesê die vuurwapen het afgegaan toe dit uit sy sweetpakbroek geval het.
Lerena het vroeër getuig Pistorius het die skoot laat afgaan. Hy het glo ná die skoot gevra of enigiemand beseer is en het Fresco gevra om die skuldlas te dra, aangesien hy nie aandag wou trek nie. "Oscar het gesê, 'asseblief, Darren, sê dit was jy. Ek wil nie spanning om my hê nie. Dra jy asseblief die blaam'," het Lerena getuig.
Pistorius se prokureur, Barry Roux, het onder kruisverhoor dit aan Loupis gestel dat Pistorius die rekening betaal het en aangebied het om die skade te betaal wat deur die skoot veroorsaak is. Loupis sê hy kan onthou dat die rekening betaal is, maar kan nie enige aanbod van Pistorius onthou om die skade te betaal nie.
Maria Loupis het direk ná haar eggenoot getuig dat sy ook na die tafel is nadat die skoot afgegaan het. Sy het gesê 'n kind het langs die vriende se tafel gesit. Sy het glo, nadat Fresco gesê het hy het die skoot laat afgaan, hom daarop gewys dat veiligheid eerste moet wees indien mens 'n vuurwapen besit.
Die hof het vir die dag verdaag nadat die restauranteienaars verskoon is.
Oscar Pistorius word van moord beskuldig nadat hy Reeva Steenkamp op 14 Februarie 2013 in sy huis in Pretoria-Oos doodgeskiet het. Hy voer aan hy het haar vir in 'n inbreker aangesien. -SAPA
Hiermee beeldmateriaal van die hofverrigtinge op 4 Maart 2013.
Hendrina Lambert · 6 jare gelede
Hierdie is een van die hartseerste stories. Omdat Oscar vir ons in Sportskringe so 'n fantastiese prentjie geword het en vandag moet hy in 'n hof staan vir Moord op Reeva….. Hoop maar dinge sal Goed vir hom uitwerk. Sterkte aan almal wie hierdeur geraak word!!!